Sanger se broer in hospitaal na tref-en-trapDie motor is teen die boom vasgeslinger (Foto: Facebook) Die Afrikaanse sanger Ricky Faber se broer, Adriaan, is Sondagoggend vroeg na die hospitaal gehaas nadat hy in ŉ tref-en-trap ongeluk betrokke was. Freda, Faber se ma, het aan Maroela Media vertel Faber het Saterdagaand net voor middernag saam met ŉ groep vriende en hul ouers na die vuurwerke in Naboomspruit, Limpopo, gaan kyk. Faber, wat met sy eie motor gery het, was omstreeks 02:00 Sondagoggend ná die vuurwerke op pad terug na die vriende se huis toe die voorval plaasgevind het. “Toe hy op pad huis toe by ŉ stopstraat wegtrek, het ŉ motor oor die stopstraat in hom vasgejaag. Sy motor is etlike meters verder teen ŉ boom vasgeslinger en het om die boom gebuig,” het Freda gesê. Faber in die hospitaal (Foto: Facebook) Die ander motor het weggejaag. Sy sê paramedici het langer as ŉ uur gespook om hom uit die wrak te sny. Hy is kort daarna na die Voortrekker Hospitaal op Potgietersrus, ŉ staatshospitaal, gehaas. Volgens Freda moes hy byna twee ure wag voordat hy opgeneem is. “My dogter het daarheen gejaag en het binne ŉ uur en ŉ half by die hospitaal aangekom. Hy is in daardie tyd nog nie opgeneem of ondersoek nie en het al geruk van die kouekoors. Daar is eers na ‘n bohaai behoorlike aandag aan hom gegee.” Adriaan het sy bekken gebreek en ander geringe beserings opgedoen. “As mens sien hoe sy motor lyk, is dit skrikwekkend dat hy lewendig daar uitgekom het. Dit was beslis nie sy tyd nie.” Die polisie is nou op soek na die ander motor wat weggejaag het. Freda sê ook die gesin beplan om hom binnekort uit die staatshospitaal te laat ontslaan. Indien jy enige inligting het, kan jy haar kontak deur ŉ e-pos te stuur aan [email protected].